KLASA: 034-05/24-01/86

URBROJ: 711-02-01/07-2024-05

Zagreb, 11. srpnja 2024.

**ANTE BILIĆ**

**Gradonačelnik Grada Trogira**

**Predmet: mišljenje na zahtjev obveznika Ante Bilića**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 07. lipnja 2024. zaprimilo zahtjev za mišljenje koji je podnio obveznik Ante Bilić, gradonačelnik Grada Trogira.

U podnesenom zahtjevu obveznik postavlja upit smije li se kao gradonačelnik Grada Trogira kandidirati za vanjskog člana Saborskog odbora za lokalnu samoupravu i za rad u tome tijelu primati naknadu.

Radi davanja potpunog mišljenja, obveznik je na traženje Povjerenstva pojasnio da bi se za vanjskog člana Odbora za lokalnu i područnu (regionalnu) samoupravu Hrvatskog sabora javio kao predstavnik jedinice lokalne samouprave.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj: 143/21. i 36/24., u daljnjem tekstu: ZSSI), na 55. sjednici održanoj 11. srpnja 2024. obvezniku daje mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona o sukobu interesa ili drugog zabranjenog ili propisanog ponašanja predviđenog tim Zakonom, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo je uvidom u Registar obveznika koji ustrojava, utvrdilo da Ante Bilić u mandatu od 21. svibnja 2021. obnaša dužnost gradonačelnika Grada Trogira.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu toga Zakona pa je stoga obveznik Ante Bilić, povodom obnašanja dužnosti gradonačelnika Grada Trogira, dužan pridržavati se odredbi ZSSI-a.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. istog članka propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 44. stavku 1. Poslovnika Hrvatskog sabora („Narodne novine“, broj: 81/13., 113/16., 69/17., 29/18., 53/20. i 119/20. - Odluka Ustavnog suda Republike Hrvatske, 123/20. i 86/23. – Odluka Ustavnog suda Republike Hrvatske, u daljnjem tekstu: Poslovnik Hrvatskog sabora) radna tijela Sabora su odbori i povjerenstva osnovani tim Poslovnikom.

Člankom 114. Poslovnika Hrvatskog sabora propisan je djelokrug Odbora za lokalnu i područnu (regionalnu) samoupravu pa su tako u djelokrugu tog Odbora poslovi utvrđivanja i praćenja provođenja politike, a u postupku donošenja zakona i drugih propisa Odbor ima prava i dužnosti matičnoga radnog tijela u području koje se odnosi na: pitanja ustrojstva, djelokruga i načina rada tijela jedinica lokalne i područne (regionalne) samouprave, osnivanje, ukidanje, spajanje jedinica lokalne i područne (regionalne) samouprave te funkcioniranje predstavničkih i drugih tijela jedinica lokalne i područne (regionalne) samouprave, financiranje jedinica lokalne i područne (regionalne) samouprave i pravni položaj zaposlenih u upravnim tijelima lokalne i područne (regionalne) samouprave.

Člankom 115. Poslovnika Hrvatskog sabora propisano je kako Odbor za lokalnu i područnu (regionalnu) samoupravu ima predsjednika, potpredsjednika i 11 članova iz reda zastupnika, a još devet članova imenuje se na prijedlog predstavničkog tijela jedinica lokalne, odnosno područne (regionalne) samouprave, i to: jedan iz Zagreba, Osijeka, Splita i Rijeke, dva iz jedinica područne (regionalne) samouprave, dva iz jedinica lokalne samouprave-općine (jedan iz kontinentalnog, a jedan iz priobalnog dijela Republike Hrvatske) te jedan iz reda pravnika.

Člankom 105. Poslovnika Hrvatskog sabora propisano je da Odbor za izbor, imenovanja i upravne poslove, između ostaloga,:

- donosi pojedinačna rješenja o stalnoj novčanoj naknadi i drugim primanjima zastupnika te plaćama dužnosnika koje imenuje i razrješuje Sabor i njegova radna tijela, ako zakonom nije drugačije određeno,

- donosi odluke o mjerilima za utvrđivanje primanja i naknadama troškova znanstvenim, stručnim i javnim djelatnicima koji su članovi radnih tijela Sabora ili su uključeni u njihov rad,

- donosi pojedinačna rješenja o mjesečnoj novčanoj naknadi znanstvenim, stručnim i javnim djelatnicima, koji su članovi radnih tijela Sabora,

- obavlja i druge poslove određene tim Poslovnikom i zakonom.

Iz navedenih odredaba članka 105., 114. i 115. Poslovnika Hrvatskog sabora proizlazi kako se radi o stručnim poslovima koji se odnose na područje lokalne i područne samouprave i čiji se članovi imenuju na prijedlog predstavničkih tijela u svrhu postizanja ravnomjerne teritorijalne zastupljenosti, te se navedeno ne smatra obavljanjem poslova u smislu redovitog i stalnog zanimanja. U odnosu na članstvo u predmetnom tijelu Povjerenstvo zaključuje da se radi o obavljanju stručnih i drugih povremenih poslova savjetodavnog karaktera u za tu svrhu osnovanom Odboru, tim više što članovi Odbora, koji se imenuju temeljem javnog poziva, nemaju pravo odlučivanja, nego samo sudjelovanja u raspravama i davanju komentara na zakone s ciljem da svojim znanjima i iskustvom doprinesu radu Odbora i donošenju što kvalitetnijih zakona.

Člankom 89. Zakona o lokalnim izborima („Narodne novine“, broj: 144/12., 121/16., 98/19., 42/20., 144/20. i 37/21.) taksativno su propisane nespojive dužnosti općinskih načelnika, gradonačelnika, župana i njihovih zamjenika te stoga navedeni Zakon predstavlja posebni zakon u smislu članka 17. stavka 1. ZSSI-a kojim je općinskim načelnicima, gradonačelnicima, županima i njihovim zamjenicima dopušteno istovremeno obnašanje onih dužnosti koje nisu izričito zabranjene te kojim članstvo u saborskom odboru nije propisana kao nespojiva dužnost.

U odnosu na članstvo obveznika u predmetnom Odboru, Povjerenstvo zaključuje da se radi o obavljanju stručnih i drugih povremenih poslova savjetodavnog karaktera u tom Odboru. Usporedbe radi, članak 74. Poslovnika Hrvatskog sabora propisuje da Odbor za financije i državni proračun ima predsjednika, potpredsjednika i 11 članova iz reda zastupnika, a još šest članova imenuje se i to: po jedan iz reda predstavnika sindikata više razine, udruge poslodavaca i Hrvatske gospodarske komore, te tri predstavnika znanstvenih i stručnih institucija, a iz čega proizlazi da i taj Odbor ima članove koji se imenuju iz reda predstavnika nadležnih dionika.

Slijedom navedenog, zaključuje se da se ne bi radilo o drugoj javnoj dužnosti, iako članove istih imenuje predstavničko tijelo, koju bi obveznik sukladno članku 17. stavku 1. ZSSI-a mogao obavljati za vrijeme obnašanja javne dužnosti ako je to iznimno posebnim zakonom dopušteno, a ne bi se radilo niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, koje obveznici mogu obavljati uz prethodno odobrenje Povjerenstva.

Slijedom navedenog, sukladno odredbama ZSSI-a, nema zapreke da obveznik Ante Bilić, ako bude izabran na navedenu dužnost, istovremeno uz obnašanje dužnosti gradonačelnika Grada Trogira, obnaša i funkciju člana Odbora za lokalnu i područnu (regionalnu) samoupravu Hrvatskog sabora te da za navedenu funkciju prima naknadu jer bi navedenu funkciju u predmetnom Odboru obavljao kao stručna osoba.

Povjerenstvo ukazuje da je Ante Bilić, gradonačelnik Grada Trogira, ako bude izabran za vanjskog člana Odbora za lokalnu i područnu (regionalnu) samoupravu Hrvatskog sabora, dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenog posla u navedenom radnom tijelu.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Ante Bilić, elektroničkom dostavom
2. Objava na internetskoj stranici Povjerenstva
3. Pismohrana